*****

ΚΑΝΟΝΙΣΜΟΣ (ΕΟΚ) αριθ. 2090/83 ΤΗΣ ΕΠΙΤΡΟΠΗΣ

της 25ης Ιουλίου 1983

για την τρίτη τροποποίηση του κανονισμού (ΕΟΚ) αριθ. 546/83 περί καθορισμού των διατάξεων σχετικά με την απόσταξη επιτραπέζιου οίνου δυνάμει του άρθρου 15 παράγραφος 2 του κανονισμού (ΕΟΚ) αριθ. 337/79 και για τροποποίηση της μείωσης των ποσοτήτων επιτραπέζιου οίνου που περιλαμβάνουν οι δηλώσεις και τα συμφωνητικά που έχουν συναφθεί

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1595/83 (2), και ιδίως το άρθρο 15 παράγραφος 9,

τον κανονισμό (ΕΟΚ) αριθ. 2144/82 του Συμβουλίου της 27ης Ιουλίου 1982 περί τροποποιήσεως του κανονισμού (ΕΟΚ) αριθ. 337/79 περί κοινής οργανώσεως της αμπελοοινικής αγοράς (3), και ιδίως το άρθρο 2,

Εκτιμώντας:

ότι η κατάσταση της αγοράς δείχνει ότι η ποσότητα οίνου για απόσταξη που καθορίζει ο κανονισμός (ΕΟΚ) αριθ. 546/83 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 2038/83 (5), έχει αποδειχθεί ανεπαρκής για την εξυγίανση της αγοράς, παρόλη την αύξηση που προβλέπει ο κανονισμός (ΕΟΚ) αριθ. 1001/83 της Επιτροπής (6)· ότι επομένως είναι απαραίτητο να αυξηθεί η ποσότητα αυτή μέχρι το ανώτατο όριο των 5 εκατομμυρίων εκατολίτρων που προβλέπει το άρθρο 15 παράγραφος 3 του κανονισμού (ΕΟΚ) αριθ. 337/79·

ότι από τις πληροφορίες που διαβιβάζουν τα Κράτη μέλη προκύπτει ότι η συνολική ποσότητα επιτραπέζιου οίνου που αναγράφεται στα συμφωνήτικά και στις δηλώσεις παράδοσης στους οργανισμούς παρέμβασης υπερβαίνει κατά 11 % περίπου την ανώτατη ποσότητα που είναι δυνατόν να αποσταχθεί· ότι, κάτω από αυτές τις συνθήκες, πρέπει να εξακολουθήσει να ισχύει ο μηχανισμός μείωσης των ποσοτήτων αυτών που προβλέπεται στο άρθρο 2 παράγραφος 6 του κανονισμού (ΕΟΚ) αριθ. 546/83, καθορίζοντας σε 11 % το ποσοστό μείωσης που εφαρμόζεται σε κάθε συμφωνητικό και κάθε δήλωση που έχει αρχικά προβλεφθεί· ότι, για να απλοποιηθεί η διαχείριση του μέτρου, πρέπει να ληφθεί υπόψη, κατά τον υπολογισμό των ορίων ανοχής, η περίπτωση των παραγωγών που έχουν ήδη παραδόσει για απόσταξη τη συνολική ποσότητα επιτραπέζιου οίνου που καθορίζεται σύμφωνα με τον κανονισμό (ΕΟΚ) αριθ. 1001/83·

ότι η Επιτροπή Διαχειρίσεως Οίνου δεν διατύπωσε γνώμη μέσα στα χρονικά όρια που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 2 παράγραφος 6 του κανονισμού (ΕΟΚ) αριθ. 546/83 οι όροι «4 εκατομμύρια εκατόλιτρα» αντικαθίστανται από τους όρους « 5 εκατομμύρια εκατόλιτρα».

Άρθρο 2

1. Η ποσότητα επιτραπέζιου οίνου που παραδίδεται για απόσταξη όπως προβλέπει ο κανονισμός (ΕΟΚ) αριθ. 546/83 είναι, για κάθε παραγωγό, ίση με την ποσότητα επιτραπέζιου οίνου που εμφαίνεται στο συμφωνητικό παράδοσης που αναφέρεται στο άρθρο 2 παράγραφος 1 ή στο άρθρο 15 παράγραφος 1 ή στη δήλωση που αναφέρεται στο άρθρο 4 παράγραφος 1 του εν λόγω κανονισμού, μειωμένη κατά 11 %.

2. Τα όρια ανοχής που προβλέπονται στο άρθρο 12 παράγραφος 1 δεύτερο εδάφιο του κανονισμού (ΕΟΚ) αριθ. 546/83 υπολογίζονται:

- όσον αφορά το όριο ανοχής που είναι κατά 10 % λιγότερο, σε σχέση με την ποσότητα οίνου που εμφαίνεται στο συμφωνητικό ή στη δήλωση αφού μειωθεί κατά 23 %·

- όσον αφορά το όριο ανοχής που είναι κατά 5 % περισσότερο σε σχέση με την ποσότητα οίνου που εμφαίνεται στο συμφωνητικό ή στη δήλωση αφού μειωθεί κατά 11 %.

Άρθρο 3

Το άρθρο 2 του κανονισμού (ΕΟΚ) αριθ. 1001/83 καταργείται.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 25 Ιουλίου 1983.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 163 της 22. 6. 1983, σ. 48.

(3) ΕΕ αριθ. L 227 της 3. 8. 1982, σ. 1.

(4) ΕΕ αριθ. L 64 της 10. 3. 1983, σ. 12.

(5) ΕΕ αριθ. L 200 της 23. 7. 1983, σ. 21.

(6) ΕΕ αριθ. L 112 της 28. 4. 1983, σ. 16.